钦定古今图书集成/明伦汇编/官常典/第006卷 > 荀悦申鉴 > 《时事》
## 钦定古今图书集成/明伦汇编/官常典/第006卷 > 荀悦申鉴 > 《时事》

公卿不为郡，二千石不为县，未是也。小能其职，以极
登于大，故下位竞。大桡其任，以坠于下，故上位慎。其
《鼎覆》刑焉，何惮于降？若夫千里之任，不能充于郡，而
县邑之功废，惜矣哉！不以过职绌则勿降，所以优贤
也。以过职绌则降，所以惩愆也。

或问曰：“州牧刺史、监察御史，三制孰优？”曰：“时制而已。”
曰：“天下不既定其牧乎？”曰：“古诸侯建家国，世位权柄
存焉，于是置诸侯之贤者以牧，总其纪纲而已，不统
其政，不御其民。今郡县无常，权轻不固，而州牧秉其
权重，势异于古，非所以强干弱枝也，而无益治民之
实，监察御史斯可也。若权时之宜，则异论也。”